รองนายก“สมคิด” สั่ง ปตท.-กฟผ.-กองทุนน้ำมันฯ ทำแผนอุ้มผู้มีรายได้น้อย หวั่นศก.โลกถดถอย
รองนายก“สมคิด” สั่ง ปตท.-กฟผ.-กองทุนน้ำมันฯ ทำแผนอุ้มผู้มีรายได้น้อย หวั่นศก.โลกถดถอย
รองนายก“สมคิด” สั่ง ปตท.-กฟผ.-กองทุนน้ำมันฯ ทำแผนอุ้มผู้มีรายได้น้อย หวั่นศก.โลกถดถอย
15 ส.ค. 2562

วันนี้(15 ส.ค.62) นายสมคิด จาตุศรีพิทักษ์ รองนายกรัฐมนตรี ได้เดินทางมามอบนโยบายและรังฟังแนวทางการบริหารงานของกระทรวงพลังงาน โดยมีนายสนธิรัตน์ สนธิจิรวงศ์ รมว.พลังงาน นายกุลิศ สมบัติศิริ ปลัดกระทรวงพลังงาน พร้อมด้วยหน่วยงานแลัรัฐวิสาหกิจภายใต้สังกัดกระทรวงพลังงานคือ การไฟฟ้าฝ่ายผลิตแห่งประเทศไทย(กฟผ.)และบริษัท ปตท.จำกัด(มหาชน) หรือ ปตท.
นายสมคิด จาตุศรีพิทักษ์ รองนายกรัฐมนตรีกล่าวว่ากังวลภาวะเศรษฐกิจโลก ที่ล่าสุดสะท้อนไปที่หุ้นสหรัฐฯที่ดาวโจนส์ดิ่ง 800 จุด จากผลตอบแทนพันธบัตรสหรัฐระยะสั้นสูงกว่าระยะยาว (inverted yield curve) และส่งผลให้หุ้นไทยดิ่งตาม 21จุดเช้านี้ ซึ่งกรณีผลตอบแทนพันธบัตรสหรัฐฯแสดงให้เห็นว่านักลงทุนไม่มั่นใจเศรษฐกิจในอนาคต ซึ่งไทยต้องหามาตรการรองรับ
โดยเศรษฐกิจโลกไม่ดีจะสะท้อนมายังราคาน้ำมันลดลงเป็นขาลงและราคาหุ้นพลังงานเช่น หุ้น ปตท.ดิ่งลงแรงก็เป็นเรื่องปกติ แต่จากพลังงานทดแทนมีบทบาทเพิ่มขึ้น ฟอสซิลจะลดบทบาทลงชัดเจนใน 10 ปีนี้ ดังนั้น กลุ่ม ปตท.และกระทรวงพลังงานต้องให้ความสำคัญเรื่องนี้
ทั้งนี้ในแผนพลังงาน 20 ปีเช่น กรณีแผนพัฒนาไฟฟ้าหรือพีดีพี ต้องมีความยืดหยุ่นจากกรณีพลังงานทดแทนมีบทบาทมากขึ้น แต่ต้องคำนึงถึงความมั่นคง และในกรณีผลกระทบทางเศรษฐกิจก็อยากให้รัฐวิสาหกิจทั้ง ปตท.และการไฟฟ้าฝ่ายผลิตแห่งประเทศไทย (กฟผ.)และกองทุนน้ำมันเชื้อเพลิงที่มีเงิน 30,000 ล้านบาท มาช่วยลดค่าครองชีพประชาชนผู้มีรายได้น้อยได้อย่างไร เพราะช่วงราคาน้ำมันลดลงกองทุนฯ คงจะอุดหนุนลดลง กองทุนฯ มีกว่า 30,000 ล้านบาท ไปฝากดอกเบี้ยต่ำคงไม่มีประโยชน์
นอกจากนี้นายสมคิด สั่งให้กลุ่ม ปตท.เดินหน้านโยบายรัฐบาลในการดำเนินโครงการปุ๋ยสั่งตัดช่วยเหลือเกษตรกรด้วย ซึ่งหาก ปตท.ไม่เชี่ยวชาญ ควรเชิญนักลงทุนหรือผู้เชี่ยวชาญต่างประเทศมาร่วมทุนหรือร่วมดำเนินการ กรณีนี้ไม่ถือว่าเป็นการแย่งตลาดปุ๋ยจากเอกชน เพราะเน้นปุ๋ยสูตรที่จำเป็นเพื่อลดต้นทุนเกษตรกรเท่านั้น รวมทั้งให้ทำห้องเย็นเก็บผลไม้ทั้งที่ภาคใต้ ภาคตะออกให้ยาวนาน เพื่อลดปัญหาราคาตกต่ำ
นายชาญศิลป์ ตรีนุชกร ประธานเจ้าหน้าที่และกรรมการผู้จัดการใหญ่ บมจ.ปตท. กล่าวว่า ปตท.กำลังวางแผนทำทั้ง 2 เรื่อง แต่สิ่งสำคัญคือ ต้องทำให้เบ็ดเสร็จ หากสร้างห้องเย็นแล้วไม่มีช่องทางจำหน่ายในอนาคตจะทำอย่างไร ส่วนปุ๋ยสั่งตัดกำลังทดลองหลายพื้นที่และใช้ผลพลอยได้จากปิโตรเคมีในกลุ่ม  ปตท.มาผลิตและจะใช้เอนไซม์หรือส่วนผสมอย่างไรให้เกิดประสิทธิภาพสูงสุด โดยร่วมมือกับกรมที่ดินในการพัฒนาปุ๋ยสั่งตัดให้เหมาะสมกับพื้นที่